b'\n_START_ARTICLE_\nHobuse jalakaitsmed\n_START_PARAGRAPH_\nHobuse jalakaitsmeid (inglise keeles splint boots) kasutatakse selleks, et kaitsta hobuse jalgu vigastuste eest.  _NEWLINE_Kaitsmed toetavad jala k\xc3\xb5\xc3\xb5luseid ja sidemeid, v\xc3\xa4hendades jalgadele tekkivat koormust ning kaitstes alajalga kabja ja mehaaniliste l\xc3\xb6\xc3\xb6kide eest. Igal ratsaspordi alal on v\xc3\xa4lja t\xc3\xb6\xc3\xb6tatud oma isesugused kaitsmed, sest erinevad alad v\xc3\xb5ivad p\xc3\xb5hjustada hobuse jalgadele erinevaid t\xc3\xbc\xc3\xbcpvigastusi.\n_START_SECTION_\nKasutusalad\n_START_PARAGRAPH_\nKaitsmeid kasutatakse tavaliselt treeningutel ja karjamaale lastes. Karjamaal kasutatakse kaitsmeid, sest \xc3\xbcleliia elevil hobune v\xc3\xb5ib endale hoo pealt haiget teha. Treeningul kaitsmete kasutamine v\xc3\xa4hendab kokkup\xc3\xb5rkest p\xc3\xb5hjustatud vigastusi, milleks v\xc3\xb5ivad olla n\xc3\xa4iteks rebendid ja haavad jalgade riivlemisest. Jalgade riivlemist v\xc3\xb5ib p\xc3\xb5hjustada kehv kehaehitus, kuid ka hea kehaehitusega hobused v\xc3\xb5ivad kogemata ennast vigastada. Jalgade riivlemise eest peaks hobust veel eriti kaitsma, kui ta kannab hobuseraudu. Kaitsmeid kasutatakse ka palju noortel hobustel, kes ei kontrolli veel t\xc3\xa4ielikult enda liikumist.\n_START_SECTION_\nPaigaldamine\n_START_PARAGRAPH_\nKaitsmed asetatakse randme ja s\xc3\xb5rgatsiliigese vahele. Kaitsmed kinnitatakse nii, et need ei pressiks liiga tugevalt hobuse jalgu, sest see v\xc3\xb5ib jala vereringet takistada. Kaitsmete kinnitused avanevad korrektsel kasutusel v\xc3\xa4ljapoole._NEWLINE_Valesti paigaldatud kaitsmed suurendavad k\xc3\xb5\xc3\xb5luste v\xc3\xb5i sidemete vigastuste riski. Nahaalune kude v\xc3\xb5ib kahjustuda, kus v\xc3\xb5ib omakorda tekkida p\xc3\xb5letik. Kaitsmeid peaks ka regulaarselt puhastama, sest kui jalakaitse on must ja higine, tekib soodne pind bakterite kasvuks ja p\xc3\xb5letiku tekkeks.\n_START_SECTION_\nMaterjalid\n_START_PARAGRAPH_\nKaitsmeid tehakse naturaalsetest ja tehismaterjalidest. Kaitsmete v\xc3\xa4lispinna naturaalsetest materjalidest on levinum nahk, pehmendusena lambanahk ja meriinovill. Tehismaterjalidest kasutatakse v\xc3\xa4lispinna jaoks plasti ja kummit, pehmendusena on laialt levinud neopreen, kunstkarv ja lambavill._NEWLINE_Kui kaitsmed on plastist v\xc3\xb5i m\xc3\xb5nest muust j\xc3\xa4igast materjalist, tehakse kaitsmete \xc3\xa4\xc3\xa4rtele pehmendused, tavaliselt neopreenist v\xc3\xb5i m\xc3\xb5nest muust pehmest materjalist. See kaitseb hobuse jalgu h\xc3\xb5\xc3\xb5rumise eest._NEWLINE_Kaitsmete kinnitused, tuntud kui ka kinnitusrihmad on tavaliselt elastikust. Nahast kaitsmetel on nahast kinnitusrihmad. Kinnituss\xc3\xbcsteem v\xc3\xb5ib olla takjakinnitustega v\xc3\xb5i nagadega.\n_START_SECTION_\nKaitsmeliigid\n_START_PARAGRAPH_\nErinevad ratsaspordi alad n\xc3\xb5uavad hobustelt mitmesuguste \xc3\xbclesannete t\xc3\xa4itmist, n\xc3\xa4iteks takistuss\xc3\xb5idus peab hobune h\xc3\xbcppama \xc3\xbcle t\xc3\xb5kete ning koolis\xc3\xb5idus peab ta erinevaid \xc3\xbclesandeid sooritama, mis n\xc3\xb5uavad suurep\xc3\xa4rast koordinatsiooni, paindlikkust ja tasakaalutunnetust. Kuna hobune puutub kokku nii erinevate t\xc3\xb6\xc3\xb6\xc3\xbclesannetega, siis vajab ta kaitset erinevate tegurite eest.\n_START_SECTION_\nH\xc3\xbcppekaitsmed\n_START_PARAGRAPH_\nH\xc3\xbcppekaitsmetel on tugev v\xc3\xa4lisk\xc3\xbclg, mis on tehtud plastist ja pehme sisu, mis on tehtud neopreenist. Need peavad j\xc3\xa4tma hobusele piisavalt liikumisvabadus ja olema anatoomilise kujuga, et ta saaks treeningus ennast vabalt v\xc3\xb5imlemise ajal liigutada. Lisaks peavad kaitsmed tugevad ja vastupidavad olema, et pehmendada l\xc3\xb6\xc3\xb6ke jalale. H\xc3\xbcppekaitsmetel v\xc3\xb5ivad olla takjakinnitused v\xc3\xb5i nagadega kinnituss\xc3\xbcsteem. H\xc3\xbcppekaitsmeid kasutatakse treeningute, eriti h\xc3\xbcppamise ajal, kuid ka karjamaal. Takistuss\xc3\xb5idus eelistavad ratsanikud eest lahtsi kaitsmeid, sest siis hobune tunneb, kui ta latile pihta l\xc3\xa4ks ja on ettevaatlikum.\n_START_SECTION_\nKoolis\xc3\xb5idu kaitsmed\n_START_PARAGRAPH_\nKoolis\xc3\xb5idu kaitsmeid ehk riivlemiskaitsmeid kasutatakse, et kaitsta hobuse alajala sisek\xc3\xbclge vastasjala ning kabja l\xc3\xb6\xc3\xb6kide ning riivamise eest. Riivlemisvigastused on tavalised hobuste puhul, kelle kabjad ei liigu sirgjooneliselt edasi, vaid kalduvad sammu edasi astudes sissepoole. Riivlemisvigastusi v\xc3\xb5ib ka tekkida noortel, v\xc3\xa4sinud v\xc3\xb5i laiskadel hobustel. M\xc3\xb5jutada v\xc3\xb5ib ka eba\xc3\xbchtlane pinnas. Vigastus v\xc3\xb5ib olla t\xc3\xb5sisem, kui hobune on rautatud. Riivlemiskaitsmeid kasutatakse treeningutel, peamiselt koolis\xc3\xb5idu treeningutel, aga v\xc3\xb5ib ka panna karjamaal peale, kui hobusel on tihti riivlemisvigastusi._NEWLINE_Riivlemiskaitsmeid tehakse sageli nahast, neopreenist v\xc3\xb5i m\xc3\xb5nest muust s\xc3\xbcnteetilisest materjalist ja neil on kaitsev polsterdatud ala sisek\xc3\xbcljel, mis pehmendab l\xc3\xb6\xc3\xb6ki s\xc3\xb5rgatsiliigesele._NEWLINE_Riivlemiskaitsmetel peaks olema kaitsme \xc3\xa4\xc3\xa4res pehme vooder, et kaitse ei hakkaks h\xc3\xb5\xc3\xb5ruma ega tekitaks haavandeid. Vooder v\xc3\xb5i pehmendus v\xc3\xb5ib olla tehtud nahast, kunstkarvast v\xc3\xb5i lambanahast. Pehmendus peaks olema kergesti eemaldatav, et seda saaks h\xc3\xb5lpsamini puhastada ja pesta.\n_START_SECTION_\nKalossid\n_START_PARAGRAPH_\nKalossid \xc3\xbcmbritsevad s\xc3\xb5rgatsit ja katavad terve kabja \xc3\xa4ra. Need on tehtud kummist v\xc3\xb5i m\xc3\xb5nest muust k\xc3\xb5vast tehismaterjalist, vooderdatud naha v\xc3\xb5i fliisiga. Kalosse kasutatakse treeningu ajal, eriti koolis\xc3\xb5itu harrastades, boksis ja ka karjamaal. Kalossid ennetavad vigastusi, mille hobune iseendale tekitab, endale peale astudes v\xc3\xb5i vastu minnes. Kalosse on hea kasutada mudase v\xc3\xb5i libeda pinnase korral v\xc3\xb5i kui hobune peab takistuste vahel liikuma, sest need pehmendavad p\xc3\xb5rutust ja pakuvad selle eest kaitset.\n_START_SECTION_\nPinded\n_START_PARAGRAPH_\nPinne on 2-4 meetrit pikk kangast 10\xe2\x80\x9315\xc2\xa0cm laiune riba, mis seotakse \xc3\xbcmber hobuse jala. See toetab k\xc3\xb5\xc3\xb5luste t\xc3\xb6\xc3\xb6d. K\xc3\xb5ige levinumad ja tavalisemad on fliispinded, kuid on ka olemas pindeid, kus osa pinde pikkusest on elastikust, mitte fliisist. Neid kasutatakse treeningutes, et vereringet ergutada ja k\xc3\xb5\xc3\xb5luste t\xc3\xb6\xc3\xb6d aidata. Boksis kasutatakse tallipindeid, et v\xc3\xa4ltida hobuse jalgadesse vedeliku valgumist. See v\xc3\xb5ib juhtuda, kui hobune seisab k\xc3\xb5val pinnal ja ei liigu piisavalt ringi. Pindeid v\xc3\xb5ib hobusele peale panna boksis kasutuseks ka siis, kui hobune on boksis t\xc3\xb5rges ja allumatu, et mitte lasta tal ennast vigastada. Enne v\xc3\xb5istlusi kasutatakse pindeid, et hobune ei teeks enda jalgu mustaks, v\xc3\xb5i kui hobusel on alajalal haav, siis pinne ei lase haavale mustust minna. Pinded v\xc3\xb5ivad karjamaal \xc3\xa4ra hoida vigastuste tekke ja kaitsta juba olemasolevaid vigastusi v\xc3\xb5i haavu._NEWLINE_Pinded seotakse \xc3\xbcmber hobuse jala suunaga seestpoolt v\xc3\xa4ljapoole ja eestpoolt tahapoole. Kui pinne liiga tugevalt seotakse, siis see takistab jala vereringet._NEWLINE_Pinded kinnituvad takjapaela ehk kr\xc3\xb5psuga v\xc3\xb5i tagasikeeratava kinnitusega._NEWLINE_Vatnikud on pehmest hingavast materjalist pehmed tepitud padjad, mille peale seotakse pinne, et pinde surve jaotuks \xc3\xbchtlasemalt. Need aitavad valmistada hobuse jala k\xc3\xb5\xc3\xb5luseid trenniks ette ja neid \xc3\xbcles soojendada. Vatnike valmistatakse pol\xc3\xbcestrist, puuvillast, froteest v\xc3\xb5i bambuskiust. Vatnik ei tohiks imada niiskust, vaid materjal peaks niiskuse v\xc3\xa4ljapoole juhtima.'